寄許越州
作者：梅堯臣
朝代：宋

paragraphs: 開元冠蓋裏，無若賀知章。
乞得鏡湖水，洗出明月光。
行坐鏡與月，身衣羽人裳。
心存黄庭經，目視白鳥行。
歲時忽已古，高韻抗彭莊。
今聞許子春，來守稽山傍。
稽山風月在，鏡水菰蒲長。
臘市開梅萼，霰雪凌早芳。
卧龍生茗舌，鼓角催新陽。
焙邊可以啜，樹間可以觴。
賀老於當日，必定無此嘗。
唯有李白詩，酒船芙蓉香。
安得效白也，賸載借艅艎。
與君同醉翁，智慮收肝腸。